Diereregtegroepe juig oor ‘hartseerste vertoning’ eindigFoto: African News Agency. Diereregtegroepe is in die wolke ná die Amerikaanse Ringling Bros. and Barnum & Bailey-sirkus Sondag aangekondig het sy deure gaan sluit. Kenneth Feld, die hoof van Feld Entertainment (wat die sirkus besit), het in ŉ verklaring op die sirkus se webwerf gesê dié sirkus sal in Mei 2017 sy swanesang sing. “Ná baie oorweging en heroorweging het ons familie die besluit geneem om die Ringling Bros.-sirkus te beëindig. Ons kaartjieverkope het afgeneem en die onttrekking van die olifante uit die vertoning in 2016 was die laaste bloedneushou. Dit, tesame met die hoë bedryfskoste, het die besigheid onvolhoubaar gemaak,” het Feld gesê. Die onttrekking van die olifante uit die vertoning het gevolg ná erge kritiek van diereregtegroepe soos People for the Ethical Treatment of Animals (Peta) oor die welstand van die diere. Peta sê in ŉ verklaring dat die groep verheug is oor dié aankondiging dat die “hartseerste vertoning van wilde diere wêreldwyd” uiteindelik gestaak word. “Ons hoop alle sirkusse wat nog diere gebruik, sal dit ook doen – tye verander tog.” Wayne Pacelle, uitvoerende hoof van die Humane Society of the United States, het gesê hy besef die sirkus het baie verander oor die jare, maar dat dit nie vinnig genoeg gebeur het nie. “Ons weet dis bittersoet vir die Feld-familie, maar dis ŉ pluimpie vir hulle dat hulle besluit het om weg te doen met ŉ sirkus wat sy wortels het in die onmenslike behandeling van wilde diere as vermaak.”